Document ID: 32010D0226

DECIZIA COMISIEI
din 20 aprilie 2010
cu privire la reexaminarea restricției privind parafinele clorurate cu catenă scurtă (PCCS) enumerate în anexa XVII la Regulamentul (CE) nr. 1907/2006 al Parlamentului European și al Consiliului
[notificată cu numărul C(2010) 1942]
(Text cu relevanță pentru SEE)
(2010/226/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 69 alineatul (5),
după consultarea comitetului instituit în temeiul articolului 133 din Regulamentul (CE) nr. 1907/2006,
întrucât:
(1)
Prin scrisoarea din 4 iunie 2009, Țările de Jos au propus ca restricția privind parafinele clorurate cu catenă scurtă (PCCS) care figurează la punctul 42 al anexei XVII la Regulamentul (CE) nr. 1907/2006 să fie reexaminată și au prezentat dovezi în acest scop în conformitate cu articolul 69 alineatul (5) din regulamentul respectiv. Țările de Jos susțin că aceste substanțe prezintă un risc pentru mediu, în special datorită încorporării lor în anumite articole, inclusiv produse din cauciuc, clădiri și materiale de construcție (materiale de etanșare), textile și articole tratate cu ajutorul vopselelor și straturi de acoperire, prin volatilizare, dizolvare și erodare pe durata ciclului de viață a acestor articole.
(2)
Ultimul act adițional la raportul de evaluare a riscurilor (2) al Uniunii Europene stabilit în temeiul Regulamentului (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de substanțele existente (3) a concluzionat că PCCS îndeplinesc cerințele pentru a fi considerate substanțe persistente, bioacumulative și toxice (PBT) și a identificat, de asemenea, noi riscuri pentru mediu legate de acoperirea feței interne a textilelor și de compoziția și conversia cauciucului. Datorită proprietăților lor PBT, PCCS au fost identificate ca substanțe care prezintă motive de îngrijorare deosebite (SVHC = Substances of Very High Concern) și au fost incluse pe lista vizată la articolul 59 din Regulamentul (CE) nr. 1907/2006.
(3)
Prin Decizia 2007/395/CE din 7 iunie 2007 privind dispozițiile naționale de utilizare a parafinelor clorurate cu catenă scurtă notificate de Regatul Țărilor de Jos în temeiul articolului 95 alineatul (4) din Tratatul CE (4), Comisia autorizează Țările de Jos să mențină dispozițiile naționale privind PCCS, care sunt mai stricte decât dispozițiile privind PCCS conținute de anexa I la Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (5). Aceste restricții existente mai severe privind PCCS sunt precizate în Comunicarea Comisiei în conformitate cu articolul 67 alineatul (3) din Regulamentul (CE) nr. 1907/2006 (6), iar Țările de Jos le pot menține până la 1 iunie 2013.
(4)
A fost propusă includerea PCCS în Protocolul referitor la poluanții organici persistenți în cadrul Convenției CEE-ONU privind poluarea atmosferică transfrontalieră pe distanțe lungi, precum și în cadrul Convenției privind poluanții organici persistenți de la Stockholm. Deoarece această includere nu a avut încă loc, este adecvată inițierea reexaminării restricției privind PCCS în temeiul Regulamentului (CE) nr. 1907/2006, pentru a nu întârzia posibila adoptare a măsurilor adecvate de reducere a riscurilor.
(5)
În conformitate cu articolul 69 alineatul (4) din Regulamentul (CE) nr. 1907/2006, Țările de Jos ar trebui să pregătească un dosar care să respecte cerințele anexei XV la regulamentul respectiv,
ADOPTĂ PREZENTA DECIZIE:
Articolul 1
Restricția privind parafinele clorurate cu catenă scurtă (PCCS) care figurează la punctul 42 al anexei XVII la Regulamentul (CE) nr. 1907/2006 este reexaminată în conformitate cu procedura stabilită la articolul 69 din regulamentul respectiv.
Articolul 2
Prezenta decizie se adresează statelor membre și Agenției Europene pentru Produse Chimice.
Adoptată la Bruxelles, 20 aprilie 2010.

Labels: 1
10
20
3
12
15